De 18 vindmøller ved Thorup Sletten kører videre, mens Jammerbugt og Vesthimmerlands Kommuner arbejder på at få lovliggjort vindmølleprojektet.

Mens møllerne selv svinger lystigt videre, har de helt uvidende været centrum i et debat-stormvejr, siden Planklagenævnet og Miljø- og Fødevareklagenævnet tilbage i marts måned traf den afgørelse, at plangrundlaget og VVM-redegørelsen for opførelsen af vindmølleprojektet ikke levede op til et habitatsdirektiv. Det betyder med andre ord, at kommunerne ikke har været grundige nok i deres vurdering af, hvad vindmølleprojektet har af konsekvenser for fuglearterne rørhøg og blå kærhøg, og både naboer og den lokale afdeling af Danmarks Naturfredningsforening har med klagenævnenes afgørelser krævet vindmøllerne standset. Jammerbugt Kommune har siden spurgt deres advokater Kroman Reumert, hvad der nu er af muligheder – herunder hvad der er af muligheder for at kræve møllerne standset, og det er først kommunens økonomiudvalg og torsdag aften også byrådet blevet orienteret om. - Vi har fået den juridiske vurdering, at vi har en pligt til at se på en retlig lovliggørelse, og det ligger der nu en tidsplan for. En endelig vedtagelse eller ej, ved vi ikke noget om. Det kommer an på de processer, der nu bliver sat i gang, både med fugleundersøgelserne, men også den politiske proces, der følger bagefter, siger borgmester Mogens Christen Gade (V) på torsdagens byrådsmøde. Risikerer erstatningssag Af advokatrapporten fremgår det, at Jammerbugt Kommune ifølge advokatfirmaet er lovmæssigt forpligtiget til at igangsætte et arbejde for en lovliggørelse af vindmølleparken. Det vil sige, at der skal laves nye fugleundersøgelser i området, og når de så er færdige, skal de indgå i en ny lokalplan for projektet ved Thorup Sletten. Til spørgsmålet, om det er muligt for kommunen at kræve vindmøllerne standset, mens de nye undersøgelser står på, vurderer advokaterne, at konsekvenserne ved et standsningspåbud ikke vil være proportionalt med den risiko, der er ved at lade vindmøllerne køre. Derudover vurderer Kroman Reumert, at kommunen vil risikere at få en erstatningssag på nakken, hvis den trumfer et standsningspåbud igennem. - Når de her undersøgelser er færdige, kommer vi ind i spillet igen, for så skal vi træffe beslutninger i forhold til, om vi fortsat synes, at der skal gives lov til de her planer. Det er med armen vredet om, at vi sætter det her i værk, men jeg synes så samtidig, at det er fornuftigt nok. Det er et must, men det er ikke nogen aftale eller beslutning, siger Mogens Christen Gade. Forvaltningen forventer, at en lokalplan med de opdaterede fugleundersøgelser vil være klar til politisk behandling først i 2022.